Diari Oficial de la Generalitat Valenciana


Sumari del DOGV 2345, del 14-09-1994 (1994/832405)

ACORD de l9 d'agost de 1994, del Govern Valencià, relatiu a la situació administrativa del personal de las institucions sanitàries de la Conselleria de Sanitat i Consum que participa en programes de cooperació sanitària per a paisos en vies de desenvolupament.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2345

Data del DOGV
:   14-09-1994

Secció del DOGV
:   ALTRES DISPOSICIONS

Número del document
:   1994/832405


Data del document
:   19-08-1994

Organisme emissor
:   Conselleria de Sanitat i Consum

Tipus de document
:   Acord

Anàlisi jurídica

ACORD de 19 d'agost de 1994, del Govern Valencià, relatiu a la situació administrativa del personal de las institucions sanitàries de la Conselleria de Sanitat i Consum que participa en programes de cooperació sanitària per a països en vies de desenvolupament. [94/6100]  
El Govern Valencià, en la reunió de 19 d'agost de 1994, adoptà l'acord següent:  
L'article 3 del Reial Decret 122/1982, de 28 de maig, estableix que el personal sanitari al servei de la Seguretat Social que es vincule al programa «Personal sanitari per a països en vies de desenvolupament» causarà la situació prevista en l'article 13 de l'Estatut Jurídic del Personal Mèdic de la Seguretat Social aprovat pel Decret 3160/1966, de 23 de desembre.  
En aplicació d'aquest precepte, el Servei Valencià de Salut ha estat concedint al personal sanitari de les institucions sanitàries del Servei Valencià de Salut que sol·licite o siga requerit per organitzacions no governamentals per a participar en programes d'ajuda i cooperació sanitària amb els països del tercer món, l'excedència especial en actiu prevista en els estatuts jurídics aplicables a aquest personal.  
Per tot això, es considera convenient regular la situació administrativa i les condicions en què pertoca de concedir l'excedència o situació especial en actiu al personal sanitari de plantilla que sol·licite participar en programes i activitats que es duguen a terme en països del tercer món.  
Per tant, a proposta del conseller de Sanitat i Consum, el Govern Valencià,  
ACORDA:  
Primer  
El personal que ocupe places en propietat en les institucions sanitàries de la Conselleria de Sanitat i Consum i siga requerit per a programes d'ajuda i cooperació sanitàries per a països del tercer món, o sol·licite participar-hi, podrà sol·licitar l'excedència o situació especial en actiu prevista en els estatuts jurídics que els són aplicables.  
Segon  
La concessió de l'excedència o situació especial en actiu es concedirà exclusivament al personal que ocupe una plaça en propietat.  
Tercer  
La sol·licitud d'aquesta situació administrativa especial haurà d'anar acompanyada d'una memòria de l'organització no governamental amb què es pretén participar en què consten almenys l'exposició del programa que es desplegarà, el lloc de destinació i la durada del programa.  
Quart  
No obstant això, podrà concedir-se permís per un mes per a participar en programes de cooperació sanitària a països del tercer món, tenint dret en aquest cas i durant aquest període a la retribució que s'estava percebent. S'haurà d'adjuntar a la sol·licitud d'aquest permís una certificació de l'organització no governamental amb què es pretén participar que indique el programa a què s'incorpora i el lloc de destinació.  
Cinquè  
Durant el temps en què es romanga en aquestes situacions administratives especials, es conservaran els drets a la plaça de què se siga titular i continuarà comptant el temps de serveis a efecte de l'antiguitat.  
Sisè  
Transcorregut el temps per què s'hagués sol·licitat l'excedència o situació especial en actiu regulada per aquest acord, la persona interessada haurà de reincorporar-se al seu lloc de treball.  
 València, 19 d'agost de 1994  
El conseller secretari del Govern Valencià,  
LUIS BERENGUER FUSTER